ALT วิ่งเกือบ 6% นลท.คาดหวังแผนขยายธุรกิจ-เพิ่มสภาพคล่องหลังประกาศออกวอร์แรนต์
ALT วิ่งเกือบ 6% นลท.คาดหวังแผนขยายธุรกิจ-เพิ่มสภาพคล่องหลังประกาศออกวอร์แรนต์ ล่าสุด ณ เวลา 10.25 น. ราคาอยู่ที่ 6.55 บาท บวก 0.35 บาท หรือ 5.65% สูงสุดที่ 6.60 บาท ต่ำสุดที่ 6.45 บาท มูลค่าซื้อขายที่ 58.78 ล้านบาท 
2 พ.ย. 2560

ผู้สื่อข่าวรายงานว่า ราคาหุ้นบริษัท เอแอลที เทเลคอม จำกัด (มหาชน) หรือ ALT ณ เวลา 10.25 น. ราคาอยู่ที่ 6.55 บาท บวก 0.35 บาท หรือ 5.65% สูงสุดที่ 6.60 บาท ต่ำสุดที่ 6.45 บาท มูลค่าซื้อขายที่ 58.78 ล้านบาท ขณะที่ดัชนีตลาดหุ้นไทยโดยรวมลบ 0.01%

โดยราคาหุ้นปรับตัวขึ้นแรงในวันนี้ หลังจากที่บริษัทประกาศออกใบสำคัญแสดงสิทธิที่จะซื้อหุ้นสามัญของบริษัทครั้งที่ 1 (ALT-W1) จำนวนไม่เกิน 250,000,000 หน่วย ให้แก่ผู้ถือหุ้นเดิมของบริษัทในอัตราส่วน 4 หุ้นสามัญเดิมต่อใบสำคัญแสดงสิทธิ 1 หน่วย โดยไม่คิดมูลค่า ซึ่งมีการคาดการณ์ว่าบริษัทต้องการระดมทุนที่จะได้เงินจากการแปลงสิทธิวอร์แรนต์ของผู้ถือหุ้นเพื่อใช้ในการขยายกิจการ และทำให้มีสภาพคล่องทางการเงิน
 
ทั้งนี้ ALT เปิดเผยผ่านระบบสารสนเทศของตลาดหลักทรัพย์แห่งประเทศไทยวานนี้ ว่า ที่ประชุมคณะกรรมการบริษัทเมื่อวันที่ 1 พ.ย.60 อนุมัติให้เสนอต่อที่ประชุมวิสามัญผู้ถือหุ้น ครั้งที่ 1/2560 เพื่อพิจารณาอนุมัติการออกและจัดสรรใบสำคัญแสดงสิทธิที่จะซื้อหุ้นสามัญของบริษัทครั้งที่ 1 (ALT-W1) จำนวนไม่เกิน 250,000,000 หน่วย ให้แก่ผู้ถือหุ้นเดิมของบริษัทในอัตราส่วน 4 หุ้นสามัญเดิมต่อใบสำคัญแสดงสิทธิ 1 หน่วย โดยไม่คิดมูลค่า
ทั้งนี้บริษัทกำหนดอัตราการใช้สิทธิใบสำคัญแสดงสิทธิ 1 หน่วย ต่อหุ้นสามัญ 1 หุ้น และด้วยราคาใช้สิทธิซื้อหุ้นสามัญที่ 3 บาท/หุ้น และมีอายุของใบสำคัญแสดงสิทธิเท่ากับ 3 ปีนับจากวันทีออกใบสำคัญแสดงสิทธิ โดยกำหนดรายชื่อผู้ถือหุ้นทีมีสิทธิในการได้รับจัดสรรใบสำคัญแสดงสิทธิทีจะซื้อหุ้นสามัญของบริษัทในครั้งนี้ (Record Date) ในวันที 14 ธ.ค.60
พร้อมทั้งให้เสนอต่อที่ประชุมผู้ถือหุ้นพิจารณาอนุมัติการเพิ่มทุนจดทะเบียนของบริษัทจากเดิม 500,000,000 บาท เป็น 625,000,000 บาท โดยการออกหุ้นสามัญเพิ่มทุนจำนวน 250,000,000 หุ้น มูลค่าที่ตราไว้หุ้นละ 0.50 บาท เพื่อรองรับการใช้สิทธิของใบสำคัญแสดงสิทธิที่จะซื้อหุ้นสามัญของบริษัทครั้งที่ 1 (ALT-W1)
 